警棍

警棍係一種棍式武器架生，可攻擊又做防守武器，通常單手使用。由於殺傷力有限，所以用嚟做警察或者保安人員嘅裝備。警棍通常用木材、輕金屬、或者人工合成物料製造，一般唔會有好似刀刃咁嘅鋒口。傳統警棍係一整條圓柱型嘅，較新式嘅警棍可能係側把型、或者係可以伸縮嘅，亦有啲警棍可以放電。

史
喺維多利亞時代，倫敦警察隨身佩帶一支大約一英尺長、印有皇家標誌嘅木棍。呢支木棍唔淨止作為防身武器，亦係佩帶人嘅委任證。

典型嘅英式警棍長約十八英吋，直徑約一又四分一英吋。握把位有凹凸紋，棍身印有皇家標誌同所屬部門嘅標誌。亦有長約二十四至三十六英吋嘅「長棍」，通常係防暴隊用嘅。

有啲警察部門會將一啲警棍油上鮮艷顏色，用嚟指揮交通。

紐約市警察部有兩款警棍：日班警員佩帶十一英吋長嘅警棍，夜班警員佩帶二十六英吋長嘅警棍。

款式

直身警棍

直身警棍係最傳統、最簡單嘅一款警棍。可以追溯到古埃及。長度由唔夠一英尺到三英尺左右都有。同其他款式嘅警棍相比，直身警棍 - 尤其前端 - 相對較重、直身警棍嘅長度亦比其他款式嘅警棍長。所以佩帶直身警棍比較麻煩，因此好多警察部門放棄直身警棍，改用其他款式嘅警棍。雖然係咁，直身警棍依然有佢嘅支持者，美國加州嘅三藩市警察局、長灘市警察局、馬利蘭州嘅巴爾的摩市警察局、賓夕凡尼亞州嘅費城警察局等等嘅警察部門依然用緊直身警棍。

扁身警棍
扁身警棍係一塊俾皮革包住嘅鉛片。通常用佢嘅平面部份拍落人哋度。

Cosh/Blacjack

Cosh/Blackjack係一種介乎雙節棍同鎚之間嘅武器。通常有一條手柄，中間一段繩或者彈簧，接落一個球型鎚頭。

側把型

側把型脫胎自「拐」。目前最出名嘅側把型警棍可算係Monadnock公司出品嘅PR - 24型。

側把型警棍主要有兩種揸法：第一種係揸主棍嘅尾端，當短劍咁用，以側把作護手。第二種係揸側把，以主棍貼住前臂作防守。

同直身警棍相比，側把型警棍嘅優點主要係揸棍位多啲，可以變化出更多攻防技術。但係，更豐富嘅技術同時亦意味住，使用者需要更多培訓去完全熟習呢啲技術。

伸縮警棍

伸縮警棍通常分成兩節至二節，由一節較粗嘅棍柄包住一、兩節較幼嘅棍身。使用者可能靠離心力或者彈簧壓力伸展伸縮警棍。伸縮警棍伸展之後可能靠棍身之間嘅摩擦力或者主動鎖定機制鎖定。

架生
武器
警察